POZIV JAVNOSTI 
ZA DOSTAVU PRIJEDLOGA I MIŠLJENJA 
O NACRTU STRATEGIJE IZJEDNAČAVANJA MOGUĆNOSTI ZA OSOBE S INVALIDITETOM GRADA ĐAKOVA OD 2018. DO 2020. GODINE   

RAZLOZI DONOŠENJA AKTA

	Vlada Republike Hrvatske donijela je 20. travnja 2017. godine Nacionalnu strategiju izjednačavanja mogućnosti za osobe s invaliditetom od 2017. do 2020. godine (Narodne novine, broj 42/17.), (u daljnjem tekstu: Nacionalna strategija) s ciljem napretka te daljnjeg osnaživanja zaštite prava osoba s invaliditetom i djece s teškoćama u razvoju.
     	  Cilj Nacionalne strategije je učiniti hrvatsko društvo što osjetljivijim i prilagođenijim za nužne promjene u korist izjednačavanja mogućnosti osoba s invaliditetom, odnosno stvoriti uvjete za njihovo aktivno uključivanje i ravnopravno sudjelovanje u društvu, poštivanje urođenog dostojanstva i uvažavanje posebnih interesa te sprječavanje diskriminacije i osnaživanje svih oblika društvene solidarnosti.
    	 Sukladno Nacionalnoj strategiji od 2007. do 2015. godine (Narodne novine,broj  63/07.) donesena je Strategija izjednačavanja mogućnosti za osobe s invaliditetom Grada Đakova od 2011. do 2015. godine (Službeni glasnik Grada Đakova, broj 4/11.) na temelju koje su provođene mjere i aktivnosti na području Grada Đakova u svrhu još veće implementacije Konvencije o pravima osoba s invaliditetom u Republici Hrvatskoj.
	Nastavno na dosadašnju provedbu i rezultate Strategije izjednačavanja mogućnosti za osobe s invaliditetom Grada Đakova od 2011. do 2015. godine, Gradsko vijeće Grada Đakova će donijeti novi dokument - Strategiju izjednačavanja mogućnosti za osobe s invaliditetom Grada Đakova od 2018. do 2020. godine (u daljnjem tekstu: Strategija)  s ciljem napretka i daljnjeg promicanja prava osoba s invaliditetom i djece s teškoćama u razvoju.

CILJEVI PROVOĐENJA SAVJETOVANJA

Cilj provođenja savjetovanja sa javnošću je upoznavanje javnosti s nacrtom Strategije izjednačavanja mogućnosti za osobe s invaliditetom Grada Đakova od 2018. do 2020. godine, dobivanje prijedloga i mišljenja te mogućnost prihvaćanja istih, zakonito i stručno utemeljenih, s obzirom da se Strategija donosi s ciljem napretka i daljnjeg promicanja prava osoba s invaliditetom i djece s teškoćama u razvoju.

ROK ZA PODNOŠENJE PRIJEDLOGA I MIŠLJENJA

23. ožujka  2018.  -  23. travnja 2018.

ADRESA I NAČIN PODNOŠENJA PRIJEDLOGA I MIŠLJENJA

Pisani prijedlozi i mišljenja dostavljaju se na adresu elektronske pošte: jasmina.bagaric@djakovo.hr  ili putem pošte na adresu: Grad Đakovo, Ured gradonačelnika, Trg dr. F. Tuđmana 4, 31400 Đakovo.
Sukladno članku 11. stavku 4. Zakona o pravu na pristup informacijama (Narodne novine, broj 25/13. i 85/15.) po završetku savjetovanja, sva pristigla mišljenja i prijedlozi biti će razmotreni te prihvaćeni ili neprihvaćeni uz obrazloženja i objavljeni u Izvješću o savjetovanju s javnošću. 
